TOPIKO ITI AKKUB | PAGPATULONGAM NO KASAPULAM TI LIWLIWA?
Kasano a Mangliwliwa ti Dios?
Ni Jehova * ket inladawan ni apostol Pablo kas ‘Dios ti amin a liwliwa, a mangliwliwa kadatayo iti amin a rigattayo.’ (2 Corinto 1:3, 4) Ipasigurado ngarud ti Biblia a kabaelan ti nailangitan nga Amatayo a tulongan ti amin ken maliwliwanatayo uray kasla bagyo ti trahedia a dumteng.
Siempre, masapul nga adda aramidentayo no kayattayo a liwliwaennatayo ti Dios. Kas pagarigan, kasanonatayo a matulongan ti doktor no ditayo met mapan kenkuana? Isu nga ibagbaga ti Biblia kadatayo: “Umadanikayo iti Dios, ket isu umadaninto kadakayo.”—Santiago 4:8.
Apay a masiguradotayo a kayat ti Dios ti umasideg kadatayo? Umuna, maulit-ulit nga imbagana a kayatnatayo a tulongan. (Kitaem ti kahon.) Maikadua, adda nabileg a testimonia dagiti agpaypayso a tattao a liniwliwa ti Dios iti panawentayo ken iti napalabas.
Kas iti adu nga agpatpatulong iti Dios ita, naipasango met ni Ari David kadagiti agsusukot a trahedia. Naminsan, impakaasina ken Jehova: “Denggem ti timek dagiti panagpakaasik inton agpatulongak kenka.” Dimngeg kadi ti Dios? Wen. Innayon ni David: “Natulonganak, iti kasta agrag-o ti pusok.”—Salmo 28:2, 7.
TI AKEM NI JESUS A MANGLIWLIWA
Pinanggep ti Dios a maaddaan ni Jesus iti napateg nga akem iti panangipaay iti liwliwa. Isu a karaman kadagiti trabaho nga intalek ti Dios ken ni Jesus ket “mangpatapat iti nasnaayan ti pusona” ken “mangliwliwa kadagidiay amin nga agledleddaang.” (Isaias 61:1, 2) Kas naipakpakauna, nagpaiduma idi ti impakitana nga interes kadagidiay ‘nabambannogan ken nadagdagsenan.’—Mateo 11:28-30.
Liniwliwa ni Jesus dagiti tattao babaen iti nagsasayaat a balakadna, naimbag a panangtratona kadakuada, ken no dadduma, panangagasna kadagiti sakitda. Naminsan, nagpakaasi ken Jesus ti maysa a lalaki nga adda leprosy-na: “No kayatmo laeng koma, kabaelannak a dalusan.” Gapu iti asi, insungbat ni Jesus: “Kayatko. Madalusanka koma.” (Marcos 1:40, 41) Ket immimbag ti lalaki.
Awanen ita ditoy daga ti Anak ti Dios tapno liwliwaennatayo a mismo. Ngem ni Jehova nga Amana, a “Dios ti amin a liwliwa,” ket agtultuloy a tumultulong kadagiti agkasapulan iti liwliwa. (2 Corinto 1:3) Kitaem ti uppat a kangrunaan nga us-usaren ti Dios a mangliwliwa kadagiti tattao.
Ti Biblia. “Amin a bambanag a naisurat a nasaksakbay naisuratda a pakasursuruantayo, tapno babaen ti panagibturtayo ken babaen ti liwliwa manipud iti Kasuratan maaddaantay koma iti namnama.”—Roma 15:4.
Ti Nasantuan nga Espiritu ti Dios. Di nagbayag kalpasan a natay ni Jesus, narikna ti intero a kongregasion Kristiano ti talna. Ngamin, “magmagna dayta iti panagbuteng ken Jehova ken iti panangliwliwa ti nasantuan nga espiritu.” (Aramid 9:31) Ti nasantuan nga espiritu, ti puersa nga us-usaren ti Dios, ket nakapigpigsa. Mabalin nga usarenna dayta a mangliwliwa iti aniaman a situasion.
Kararag. Imbalakad ti Biblia: ‘Dikay maringgoran iti aniaman. Maipakaammo koma dagiti dawatyo iti Dios; ket ti talna ti Dios a mangringbaw iti isuamin a panunot saluadannanto dagiti pusoyo ken dagiti pannakabalin ti isipyo.’—Filipos 4:6, 7.
Dagiti Pada a Kristiano. Pudpudnoda a gagayyem a mapangnamnamaan a makaited iti liwliwa kadagiti narigat a situasion. Inladawan ni apostol Pablo dagiti kakaduana kas paggapuan ti “makapabileg a tulong” iti panawen ti ‘panagkasapulan ken rigat.’—Colosas 4:11; 1 Tesalonica 3:7.
Ngem baka pampanunotem no kasano kaagpayso dagita. Ammuentayo ti ad-adu pay maipapan iti kapadasan dagiti tattao a naipasango kadagiti problema a naibaga iti rugi daytoy nga artikulo. Kas kadakuada, makitamto a tungtungpalen latta ti Dios daytoy a makapabang-ar a kari: “Kas iti tao nga agtultuloy a liwliwaen ti bukodna nga ina, kasta ti agtultuloy a panangliwliwak a mismo kadakayo.”—Isaias 66:13.
^ par. 3 Jehova ti nagan ti Dios a naipakaammo iti Biblia.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn